სირიის არმია
სირიის არმია, ოფიციალურად: სირიის არაბული არმია (SAA) (არაბ. الجيش العربي السوري) — სირიის შეიარაღებული ძალების სახმელეთო ჯარები. ის სირიის სამხედრო შენაერთების ყველაზე დიდი ნაწილია და მასშია გაერთიანებული ცოცხალი ძალის დაახლოებით 80 %. სირიის არმიის ისტორია იწყება პირველი მსოფლიო ომის შემდეგ, როდესაც საფრანგეთმა მოიპოვა მანდატი რეგიონში და შექმნა ადგილობრივი შეიარაღებული ძალები. დაარსების ოფიციალურ თარიღად ითვლება 1945 წელი, როდესაც სირიამ მოიპოვა სრული დამოუკიდებლობა. 1946 წლიდან არმია მნიშვნელოვან როლს თამაშობდა სირიის პოლიტიკურ ცხოვრებაში, არმიის დახმარებით განხორციელდა 5 სამხედრო გადატრიალება. მათ შორის 1946 წელს მარტის სამხედრო გადატრიალება და ასევე: 1954, 1963, 1966, და 1970 წლებში. მონაწილეობდა ისრაელთან ოთხ ომში: 1948-ში, ექვსდღიან ომში 1967-ში, იომ-ქიფურის ომში 1973-ში და 1982-ში ლიბანში. მისი ჯავშნოსანი დივიზია ასევე გაგზავნილი იყო 1990–91 წლების სპარსეთის ყურის ომში, ასევე 1976-2005 წლებში სირიის მიერ ლიბანის ოკუპაციის დროს იყო მთავარი დასაყრდენი ძალა. ქვეყნის შიგნით მნიშვნელოვანი როლი ითამაშა 1979–82 წლების ისლამური აჯანყების ჩახშობაში და 2011 წლიდან ჩართულია სირიის სამოქალაქო ომში, რომელიც მისი არსეობის ისტორიაში ყველაზე გრძელვადიანი და ძალადობრივი ომია.